**Primeri izpolnjevanja evidenc obračunanega DDV in odbitka DDV**

Davčni zavezanec, identificiran za namene DDV, opravlja gradbena dela in ima trgovino z gradbenim materialom in drugo opremo za dom.

Predpostavke:

* Davčni zavezanec ne uporablja posebnih VEM ureditev, s prodajami blaga na daljavo znotraj Unije v tekočem letu (do 1. julija) še ni presegel 10.000 EUR (telekomunikacijskih storitev, storitev radijskega in televizijskega oddajanja in elektronskih storitev ne opravlja), niti se zaradi prodaje blaga na daljavo v drugih državah članicah ni identificiral za namene DDV.
* Davčni zavezanec uveljavlja čezmejno oprostitev obračunavanja DDV na Slovaškem.
* Davčni zavezanec v tekočem koledarskem letu še ni dosegel 100.000 evrov letnega prometa v Uniji (94.b člen ZDDV-1) in ga tudi v mesecu juliju ne dosega.
* Za dobavo blaga z montažo, opravljeno v Avstriji se uporablja mehanizem obrnjenega davčnega bremena. Za storitve, povezane z nepremičnino, se v drugih državah, razen v Švici, uporablja mehanizem obrnjenega davčnega bremena. Opozarjamo, da sta ti predpostavki le za namene tega primera in ni nujno, da odražata dejansko ureditev v omenjenih državah.
* Davčni zavezanec oddaja malemu davčnemu zavezancu v najem poslovni prostor, najemnina se zaračunava mesečno, do 5. v mesecu za tekoči mesec.
* Davčni zavezanec opravlja dejavnosti, ki dajejo pravico do odbitka DDV, razen v primerih opravljenih dobav na Slovaškem, kjer uveljavlja čezmejno oprostitev obračunavanja DDV in v primeru dajanja poslovnega prostora v najem malemu davčnemu zavezancu. Odbitek DDV uveljavlja po dejanskih podatkih.
* Izdani računi so na dan izdaje tudi evidentirani v evidenco obračunanega DDV.
* Prejeti računi so praviloma na dan prejema tudi evidentirani v evidenci odbitka DDV, izjema je v primerih, ko dobavitelj/izvajalec uporablja posebno ureditev obračunavanja DDV po plačani realizaciji.
* Davčni zavezanci s sedežem v drugi državi članici, ki davčnemu zavezancu opravijo dobave, v Sloveniji ne uveljavljajo čezmejne oprostitve obračunavanja DDV (SME ureditev).
* Davčni zavezanec prejetim računom dodeljuje interno oznako, ki se v evidenco odbitka DDV lahko navede le v polje Opomba (ne v polje Številka listine).
* Primeri so namenjeni prikazu pravilnega evidentiranja opravljenih in prejetih dobav in ne pojasnjevanju pravil o izdaji računov in pod katero identifikacijsko številko za DDV davčni zavezanec opravi dobave.
* Pri izvozu in uvozu blaga MRN ni bil izdan. V nasprotnem primeru bi se podatki iz MRN evidentirali v ustrezna polja evidence obračunanega in odbitka DDV.

Poslovni dogodki v mesecu juliju:

Opravljene dobave blaga in storitev v obdobju od 1. 7. do 31. 7.:

1. V obdobju od 10. 6. do 2. 7. so fizični osebi opravljena slikopleskarska dela na stanovanjskem objektu v Sloveniji, ki je del socialne politike in dne 3. 7. izdan račun št. 11 za znesek 5.000 EUR brez DDV in 475 EUR DDV (9,5 %).
2. Dne 2. 7. so davčnemu zavezancu, identificiranemu za namene DDV (SI12345678), opravljena pleskarska dela v poslovnem prostoru v Sloveniji v vrednosti 1.500 EUR brez DDV. Dne 4. 7. izdan račun št. 12, DDV v znesku 330 EUR (22 %) prikazan na računu, na računu navedena klavzula »Obrnjena davčna obveznost« (76.a člen ZDDV-1).
3. Dne 4. 7. so malemu davčnemu zavezancu (DŠ 87654325) dobavljene 10 x 2 l notranje zidne barve in dne 4. 7. izdan račun št. 13 za znesek 180 EUR brez DDV in 39,60 EUR DDV (22 %).
4. Dne 4. 7. so malemu davčnemu zavezancu (DŠ 12121212) opravljena pleskarska dela v poslovnem prostoru v Sloveniji in dne 4. 7. izdan račun št. 14 za znesek 1.000 EUR brez DDV in 220 EUR DDV (22 %).
5. Dne 5. 7. je malemu davčnemu zavezancu (DŠ 12121212) izstavljen račun št. 15 za dajanje poslovnega prostora v najem za mesec julij v višini 400 EUR brez DDV.
6. Dne 6. 7. je opravljena dobava gradbenega materiala v Italijo davčnemu zavezancu, identificiranemu za namene DDV v Italiji (IT99999999999), v vrednosti 5.000 EUR brez DDV, isti dan je bil izdan tudi račun št. 16 (izpolnjeni vsi pogoji za oprostitev po 46. členu ZDDV-1), na računu navedena klavzula »Oprostitev po 46. členu ZDDV-1«.
7. Dne 7. 7. je opravljena dobava blaga na daljavo (10 m2 stenskih ploščic) končnemu potrošniku v Avstrijo in isti dan izdan račun št. 17 za znesek 140 EUR brez DDV in 30,80 EUR DDV (22 %). Davčni zavezanec s prodajami blaga na daljavo znotraj Unije še vedno ni presegel praga, zato je kraj obdavčitve Slovenija.
8. Dne 7. 7. je opravljen izvoz 50 lesenih oken v BIH bosanskemu davčnemu zavezancu, identificiranemu za namene DDV v BIH (BA1234567890123) v vrednosti 12.500 EUR in isti dan izdan račun št. 18, na računu navedena klavzula »Oprostitev po 52(1)(a) členu ZDDV-1«.
9. V obdobju od 5. 7. do 10. 7. je v Avstriji opravljena dobava blaga z montažo avstrijskemu davčnemu zavezancu (ATU99999999) v vrednosti 4.000 EUR brez DDV in dne 10. 7. tudi izdan račun št. 19, Na računu navedena klavzula »Obrnjena davčna obveznost« (glej predpostavko).
10. Dne 9. 7. je zaposlenemu brezplačno opravljena storitev polaganja parketa v njegovem stanovanju, ki je del socialne politike, v vrednosti 2.500 EUR brez DDV, za kar je bila dne 10. 7. izdana interna listina št. 551 z obračunanim DDV v znesku 237,50 EUR (9,5 %).
11. Dne 10. 7. so slovaškemu malemu davčnemu zavezancu (1234567890) opravljena pleskarska dela v poslovni stavbi na Slovaškem v vrednosti 1.000 EUR brez DDV, za kar je bil dne 12. 7. izdan račun št. 20. Ker na Slovaškem uveljavlja čezmejno oprostitev obračunavanja DDV, ta dobava ne daje pravice do odbitka DDV.
12. Dne 11. 7. so davčnemu zavezancu, identificiranem na Češkem (CZ999999999), opravljena gradbena dela v poslovni stavbi na Češkem v vrednosti 5.000 EUR brez DDV, za kar je bil dne 14. 7. izdan račun št. 21, na računu navedena klavzula »Obrnjena davčna obveznost« (glej predpostavko).
13. Dne 11. 7. je zaradi upravičene reklamacije izdan dobropis št. 22 za dobavo, opravljeno pod zap. št. 4, v višini 100 EUR brez DDV in 22 EUR DDV (22 %).
14. Dne 15. 7. je izdan račun št. 23 za dobavo gradbenega materiala znotraj Unije, ki bo opravljena dne 18. 7. davčnemu zavezancu, identificiranemu na Hrvaškem (HR11111111111), v vrednosti 10.000 EUR brez DDV. Na računu navedena klavzula »Oprostitev po 138(1) členu Direktive o DDV«.

Opomba: Ker je račun izdan pred opravljeno dobavo, nastane obveznost obračuna DDV v mesecu, ki sledi mesecu, v katerem nastane obdavčljivi dogodek, torej v konkretnem primeru v avgustu. Posledično se ta dogodek vnese v evidenco obračunanega DDV za mesec avgust.

1. V obdobju od 1. 7. do 14. 7. je fizični osebi opravljeno polaganje stenskih ploščic v stanovanju, ki ni del socialne politike, v Sloveniji, za kar je dne 15. 7. izdan račun št. 24 za znesek 2.000 EUR brez DDV in 440 EUR DDV (22 %).
2. Dne 15. 7. je investitorjema – fizičnima osebama izdana gradbena situacija št. 25 za gradnjo stanovanjskega objekta v Sloveniji, ki je del socialne politike, v vrednosti 5.000 EUR brez DDV in 475 EUR DDV (9,5 %).
3. Dne 20. 7. je investitorju, davčnemu zavezancu, identificiranemu za namene DDV v Sloveniji (SI87654321) izdana gradbena situacija št. 26 za gradnjo stanovanjsko poslovnega objekta v Sloveniji, v vrednosti 15.000 EUR brez DDV. 30 % objekta predstavljajo stanovanja, ki niso del socialne politike in poslovni prostori (4.500 EUR brez DDV, znesek DDV 990 EUR po stopnji 22 % prikazan na računu), 70 % stanovanja, ki so del socialne politike (10.500 EUR brez DDV, znesek DDV 997,50 EUR po stopnji 9,5 % prikazan na računu). Na računu navedena klavzula »Obrnjena davčna obveznost« (76.a člen ZDDV-1).
4. Dne 23. 7. je prejeto predplačilo 10.000 EUR (30 % celotne vrednosti) za fasaderska dela, ki bodo opravljena od 16. 8. do 31. 8. fizični osebi v Sloveniji za stanovanjski objekt, ki je del socialne politike (ni obrnjene davčne obveznosti). Za prejeto predplačilo od fizične osebe ni izdan avansni račun, od zneska prejetega predplačila je na internem dokumentu št. 552 obračunan DDV v znesku 867,58 EUR (preračunana stopnja 8,6758 %), davčna osnova 9.132,42 EUR.
5. Dne 25. 7. je opravljena dobava blaga na daljavo fasadne barve in izolacije fizični osebi na Hrvaškem v vrednosti 2.000 EUR brez DDV. Istega dne je hrvaški fizični osebi - kupcu izdan račun št. 27 z obračunanim hrvaškim DDV. Davčni zavezanec se je na Hrvaškem dne 15. 7. zaradi doseganja praga 10.000 EUR opravljenih dobav blaga na daljavo znotraj Unije identificiral za namene DDV (se ni odločil za uporabo posebne unijske ureditve).
6. Dne 26. 7. je opravljena gradbena storitev na nepremičnini v Švici davčnemu zavezancu, identificiranemu za DDV v Švici (CHE123456789MWST), za kar je bil isti dan izdan račun št. 28 v vrednosti 3.500 EUR z obračunanim švicarskim DDV (glej predpostavko). Davčni zavezanec je v Švici identificiran za namene DDV.
7. Dne 27. 7. je opravljena dobava 50 m2 ploščic (brez storitve polaganja ploščic) davčnemu zavezancu, identificiranemu za namene DDV v Sloveniji (SI87654321) v vrednosti 1.200 EUR brez DDV. Dne 25. 5. je bilo prejeto predplačilo v vrednosti 500 EUR. Račun za opravljeno dobavo št. 29 izdan 27. 7., na katerem je od zneska 1.200 EUR obračunan DDV v višini 264,00 EUR (22 %) in poračunan račun za predplačilo, račun za predplačilo (št. 125IR/2025) izdan 26. 5., na katerem je od prejetega zneska predplačila obračunan DDV v višini 90,16 EUR (preračunana stopnja 18,0328 %), davčna osnova 409,84 EUR. Od razlike 790,16 EUR se obračuna še 173,84 EUR DDV.
8. Dne 28. 7. je opravljena brezplačna dobava gradbenega materiala zaposlenemu v vrednosti 100 EUR brez DDV. Za opravljeno dobavo je izdan interni dokument št. 553, na katerem je obračunan DDV v znesku 22,00 EUR (22 %).
9. Dne 29. 7. je opravljena dobava starega osebnega avtomobila (z izpustom CO2), za katerega davčni zavezanec v skladu s 66. členom ZDDV-1 ni imel pravice do odbitka DDV, davčnemu zavezancu, identificiranemu za namene DDV v Sloveniji (SI45454545), za kar je bil dne 29. 7. izdan račun št. 30 v vrednosti 3.500 EUR brez DDV (nabavna cena 7.500 EUR brez DDV), na računu navedena klavzula »Oprostitev po 3. točki 44. člena ZDDV-1«.
10. Dne 29. 7. je opravljena prevozna storitev gradbenega materiala v BIH za izvoznika, davčnega zavezanca, identificiranega za namene DDV v Sloveniji (SI11111111) v vrednosti 3.000 EUR, za katero je bil istega dne izdan račun št. 31. Gre za storitev, neposredno povezano z izvozom, na računu navedena klavzula »Oprostitev po 52(1)(e) členu ZDDV-1«.
11. Dne 30. 7. je po pregledu dokumentacije ugotovljeno, da storitev polaganja parketa malemu davčnemu zavezancu (DŠ 89898989) v njegovih poslovnih prostorih, opravljena v mesecu juniju in za katero je bil dne 30.6. tudi izdan račun št. 10 za znesek 7.500 EUR brez DDV in 1.650 EUR DDV (22 %), v evidenci obračunanega DDV za junij ni bila navedena, zato se navede v evidenco za mesec julij. Davčni zavezanec bo z namenom razbremenitve odgovornosti za prekršek na podlagi samoprijave popravil napako v tekočem obračunu (88.b člen ZDDV-1).
12. Dne 31. 7. prejeto predplačilo za dobavo gradbenega materiala znotraj Unije, ki bo opravljena davčnemu zavezancu, identificiranemu na Hrvaškem (HR11111111111) v vrednosti 5.000 EUR. Opomba: Obdavčljivi dogodek v juliju še ni nastal, zato dogodek ni predmet evidentiranja v evidenco obračunanega DDV.
13. Dne 31. 7. opravljena dobava gradbenega materiala znotraj Unije davčnemu zavezancu, identificiranemu na Madžarskem (HU22222222) v vrednosti 7.000 EUR brez DDV, račun ni bil izdan.

Opomba: Obdavčljivi dogodek v juliju še ni nastal, zato dogodek ni predmet evidentiranja v evidenco obračunanega DDV.

1. Dne 31. 7. je po pregledu dokumentacije ugotovljeno, da je davčni zavezanec račun št. 8, izdan dne 4. 4., za prodajo cevi davčnemu zavezancu, identificiranemu za namene DDV v Sloveniji (SI87654321), dne 4. 4. v znesku 8.000 EUR z obračunanim DDV 22 % v znesku 1.760 EUR, prepozno evidentiral v evidenco obračunanega DDV za mesec junij (pravočasno bi bilo evidentiranje v evidenco obračunanega DDV za april). Davčni zavezanec bo z namenom razbremenitve odgovornosti za prekršek na podlagi samoprijave v obračunu za mesec julij plačal še obresti po 88.b členu ZDDV-1.
2. Dne 31. 7. je po pregledu dokumentacije ugotovljeno, da je davčni zavezanec na računu št. 5, izdanem malemu davčnemu zavezancu (DŠ 12121212) dne 15. 3. za dobavo, opravljeno istega dne, zaračunal premalo dobavljenega gradbenega materiala. Zaradi navedenega dne 31. 7. izda bremepis št. 32 v vrednosti 100 evrov brez DDV in 22 EUR DDV.

Prejete nabave blaga ali storitve v obdobju od 1. 7. do 31. 7.:

1. Dne 1. 7. je prejeta storitev prevoza gradbenega materiala, izvajalec davčni zavezanec, identificiran za namene DDV (SI11111111), vrednost storitve 2.500 EUR, obračunan 22 % DDV v znesku 550 EUR. Račun izdan in prejet 1. 7., št. računa 133/2025, interna oznaka 701/2025.
2. Dne 1. 7. pridobitev gradbenega materiala iz Avstrije, dobavitelj davčni zavezanec, identificiran za namene DDV v Avstriji (ATU12345678), vrednost blaga 5.700 EUR brez DDV, DDV od pridobitve tega blaga znaša 1.254 EUR (22 %). Račun izdan in prejet 1. 7., na računu navedena klavzula »Oprostitev po 138(1) členu Direktive o DDV«, št. računa 25Z/202507.

Opomba: Davčni zavezanec mora to listino evidentirati tudi v evidenci obračunanega DDV in od pridobitve blaga obračunati DDV.

1. Dne 3. 7. je dano predplačilo po ponudbi za dobavo izolacijskih plošč, dobavitelj davčni zavezanec, identificiran za namene DDV v Sloveniji (SI22222222), predplačilo v višini 3.500 EUR. Račun za predplačilo izdan in prejet 4. 7., obračunan 22 % DDV v znesku 631,15 EUR (preračunana stopnja 18,0328 %), davčna osnova 2.868,85 EUR, št. računa 235-111/72025.
2. Dne 4. 7. je dano predplačilo za storitev davčnega svetovanja davčnemu zavezancu, identificiranemu za namene DDV v Italiji (IT99999999999) v višini 1.000 EUR brez DDV, DDV od danega predplačila znaša 220 EUR (22 %). Račun za predplačilo izdan 5. 7., prejet 7. 7., na računu navedena klavzula »Obrnjena davčna obveznost«, št. računa 2536-IT-2025.

Opomba: Davčni zavezanec mora to listino evidentirati tudi v evidenci obračunanega DDV in od danega predplačila za storitev, katere kraj obdavčitve se določi v skladu s prvim odstavkom 25. člena ZDDV-1, obračunati DDV.

1. Dne 5. 7. nabava gradbenega materiala, dobavitelj davčni zavezanec, identificiran za namene DDV v Sloveniji (SI99999999), vrednost blaga v višini 10.000 EUR, obračunan 22 % DDV v znesku 2.200 EUR. Račun izdan in prejet 5. 7., št. računa 1300/2025-256.
2. Dne 5. 7. je prejeta storitev čiščenja poslovnih prostorov, izvajalec mali davčni zavezanec (DŠ 22222222), vrednost 120 EUR. Račun izdan in prejet 6. 7., št. računa 15-25.

Opomba: Prejeti račun malega davčnega zavezanca se ne evidentira v evidenci odbitka DDV.

1. Dne 6. 7. v prost promet sproščen gradbeni material, uvožen iz BIH, dobavitelj bosanski davčni zavezanec, identificiran za namene DDV v BIH (BA1234567890012). Vrednost blaga 13.700 EUR brez DDV, obračunani DDV po stopnji 22 % v znesku 3.014 EUR od uvoza bo izkazan v obračunu DDV (na carinski deklaraciji 25SI11111111111111 označen način plačila »G«). Račun izdan 2. 7., prejet 6. 7., št. računa 13/2025.

Opomba: Davčni zavezanec mora to listino evidentirati tudi v evidenci obračunanega DDV in od uvoza blaga obračunati DDV.

1. Dne 8. 7. nabava osnovnega sredstva (pisarniška omara), dobavitelj davčni zavezanec, identificiran za namene DDV (SI33333333). Vrednost blaga 450 EUR, obračunan 22 % DDV v znesku 99 EUR. Račun izdan in prejet 8. 7., št. računa 25-758.
2. Dne 8. 7. je prejeta storitev poslovnega svetovanja, izvajalec davčni zavezanec, identificiran za namene DDV v BIH (BA1234567890456). Vrednost storitve 3.000 EUR, od katere se obračuna DDV po stopnji 22 % v znesku 660 EUR. Račun izdan in prejet 9. 7., št. računa 222-BA/SLO25.

Opomba: Davčni zavezanec mora to listino evidentirati tudi v evidenci obračunanega DDV in od prejete storitve obračunati DDV.

1. Dne 9. 7. nabava barv in pleskarskega materiala za storitev, ki bo opravljena na Slovaškem. Dobavitelj davčni zavezanec, identificiran za namene DDV v Sloveniji (SI44444444), vrednost blaga 350 EUR, obračunan 22 % DDV v znesku 77 EUR. Račun izdan in prejet 10. 7., št. računa 2025-75.

Opomba: Ker davčni zavezanec na Slovaškem uveljavlja čezmejno oprostitev obračunavanja DDV, za te nabave nima pravice do odbitka DDV.

1. Dne 11. 7. je prejeta storitev polaganja parketa, izvajalec davčni zavezanec, identificiran za namene DDV v Sloveniji (SI55555555), vrednost 4.000 EUR brez DDV, DDV po stopnji 22 % v znesku 880 EUR izkazan na računu. Račun izdan in prejet 11. 7., št. računa 133/2025-1, na računu navedena klavzula »Obrnjena davčna obveznost« (76.a člen ZDDV-1).

Opomba: Davčni zavezanec mora to listino evidentirati tudi v evidenci obračunanega DDV in od prejete storitve v skladu s 76.a členom ZDDV-1 obračunati DDV.

1. Dne 12. 7. izdan in prejet račun za nabavo gradbenega materiala, pridobljenega 30. 6., dobavitelj italijanski davčni zavezanec, identificiran za namene DDV v IT (IT2323232323). Vrednost blaga 5.600 EUR, DDV od pridobitve blaga po stopnji 22 % znaša 1.232 EUR, št. računa 85-2025-SI, na računu navedena klavzula »Oprostitev po 138(1) členu Direktive o DDV«.

Opomba: Davčni zavezanec mora to listino evidentirati tudi v evidenci obračunanega DDV in od pridobitve blaga obračunati DDV.

1. Dne 13. 7. prejet račun za nabavo 3 mešalnih strojev (nabava za namene nadaljnje prodaje), pridobljenih 5. 7., dobavitelj davčni zavezanec, identificiran za namene DDV v Nemčiji (DE7777755555). Vrednost blaga 10.600 EUR, DDV od pridobitve blaga po stopnji 22 % znaša 2.332 EUR, račun izdan 29. 6., št. računa 1000234/25, na računu navedena klavzula »Oprostitev po 138(1) členu Direktive o DDV«.

Opomba: Ker je račun izdan pred opravljeno dobavo blaga, nastane obveznost obračuna DDV v mesecu, ki sledi mesecu, v katerem je bilo blago pridobljeno, torej v konkretnem primeru v avgustu. Posledično se ta dogodek vnese v evidenco obračunanega DDV za mesec avgust. Davčni zavezanec ne more uveljavljati odbitka DDV prej kot v avgustu. Ta dogodek tako ni predmet evidentiranja v evidencah za julij.

1. Dne 13. 7. nabava starega poslovnega prostora, dobavitelj mali davčni zavezanec (DŠ 33333333), vrednost 10.000 EUR. Račun izdan in prejet 14. 7., št. računa 11/20257, na računu navedena klavzula »Oprostitev po 94. členu ZDDV-1«.

Opomba: Prejeti račun malega davčnega zavezanca se ne evidentira v evidenci odbitka DDV.

1. Dne 14. 7. nabava novega osebnega avtomobila (z izpustom CO2), dobavitelj davčni zavezanec, identificiran za namene DDV v Sloveniji (SI66666666). Osebni avtomobil se ne bo uporabljal za dejavnosti, ki po 66. členu ZDDV-1 dajejo pravico do odbitka DDV. Račun za vrednost avtomobila v znesku 44.000 EUR z obračunanim 22 % DDV v znesku 9.680 EUR izdan in prejet 14. 7., št. računa 14072025.
2. Dne 14. 7. je prejeta storitev davčnega svetovanja, izvajalec davčni zavezanec, identificiran za namene DDV na Slovaškem (SK1111111111), vrednost storitve 500 EUR, od katere se obračuna 22 % DDV v znesku 110 EUR. Račun izdan in prejet 14. 7., št. računa 14072025-145, na računu navedena klavzula »Obrnjena davčna obveznost«.

Opomba: Davčni zavezanec mora to listino evidentirati tudi v evidenci obračunanega DDV in od prejete storitve obračunati DDV.

1. Dne 16. 7. je prejeta storitev pleskanja poslovnih prostorov, izvajalec storitve davčni zavezanec, identificiran za namene DDV na Hrvaškem (HR22222222222), ki v Sloveniji ni identificiran za namene DDV. Vrednost storitve 2.000 EUR, od katere se obračuna DDV po stopnji 22 % v znesku 440 EUR. Račun izdan in prejet 16. 7., št. računa HR451/2025.

Opomba: Davčni zavezanec mora to listino evidentirati tudi v evidenci obračunanega DDV in od prejete storitve v skladu s tretjim odstavkom 76. člena ZDDV-1 ~~3. točko prvega odstavka 76. člena ZDDV-1~~ obračunati DDV.

1. Dne 16. 7. je prejeta storitev izrednega čiščenja poslovnih prostorov, izvajalec davčni zavezanec, identificiran za namene DDV v Sloveniji (SI77777777), vrednost storitve 200 EUR, od katere je obračunan DDV po stopnji 22 % v znesku 44 EUR. Račun izdan in prejet 16. 7., št. računa 16-25/2025.
2. Dne 17. 7. je po pregledu dokumentacije ugotovljeno, da je bil račun za storitev polaganja keramike, opravljeno v mesecu maju, prejet 16. 7. Davčni zavezanec je v mesecu maju v evidenco obračunanega DDV evidentiral prejeto dobavo in kot prejemnik dobave (76.a člen ZDDV-1) obračunal DDV od ustrezne davčne osnove. V mesecu maju je v evidenco odbitka DDV tudi že evidentiral odbitek DDV na podlagi prejete ponudbe. Ker računa v maju še ni prejel, je preuranjeno uveljavljal odbitek DDV v mesecu maju. Z namenom razbremenitve odgovornosti za prekršek bo na podlagi samoprijave v tekočem obračunu obračunal še obresti po 88.b člen ZDDV-1, zato bo v evidenco vnesel podatke za izračun teh obresti. Izvajalec storitve je bil davčni zavezanec, identificiran za namene DDV v Sloveniji (SI55555555). Račun izdan 11. 7., št. računa 139/2025-1, vrednost storitve 3.000 EUR, na računu izkazan DDV po stopnji 22 % v znesku 660 EUR, na računu navedena klavzula »Obrnjena davčna obveznost« (76.a člen ZDDV-1).
3. Dne 18. 7. dano predplačilo za pridobitev gradbenega materiala iz Avstrije, dobavitelj davčni zavezanec, identificiran za namene DDV v Avstriji (ATU12345678), predplačilo v vrednosti 2.700 EUR brez DDV. Račun za predplačilo izdan in prejet 19. 7., št. računa 26Z/202507.

Opomba: Obdavčljivi dogodek v juliju še ni nastal, zato dogodek ni predmet evidentiranja v evidenci odbitka DDV.

1. Dne 19. 7. prejet račun za nabavo izolacijskega materiala, pridobljenega 30. 4., dobavitelj davčni zavezanec, identificiran za namene DDV na Madžarskem (HU3333333333). Vrednost blaga 13.000 EUR, račun izdan 17. 7., št. računa SI-34/2025, interna oznaka 721/2025. Obračunani DDV od pridobitve blaga po stopnji 22 % v znesku 2.860 EUR je bil izkazan v evidenci obračunanega DDV za maj, odbitek DDV uveljavlja v evidenci odbitka DDV za julij, kar pomeni, da v evidenci odbitka DDV za maj podatki o prejetem računu (in davčni osnovi) še niso bili navedeni.
2. Dne 20. 7. je po pregledu dokumentacije ugotovljeno, da je bil v mesecu maju v evidenco odbitka DDV evidentiran in nepravilno uveljavljen odbitek DDV za nabavo gradbenega materiala, ki se je uporabil za izvedbo gradbene storitve na Slovaškem. Ker davčni zavezanec na Slovaškem uveljavlja čezmejno oprostitev obračunavanja DDV, za blago, ki ga je uporabil za namene svojih oproščenih transakcij v drugi državi članici, nima pravice do odbitka DDV (tretji odstavek 94.i člena ZDDV-1). Z namenom razbremenitve odgovornosti za prekršek bo na podlagi samoprijave popravil napako v tekočem obračunu (88.b člen ZDDV-1). Dobavitelj gradbenega materiala je bil davčni zavezanec, identificiran za namene DDV v Sloveniji (SI99999999), vrednost blaga v višini 10.000 EUR, obračunan 22 % DDV v znesku 2.200 EUR. Račun izdan in prejet 5. 5., št. računa 1300/2025-199.
3. Dne 21. 7. je prejeta storitev davčnega svetovanja, izvajalec davčni zavezanec, identificiran za namene DDV v Sloveniji (SI88888888), vrednost storitve 500 EUR, obračunan 22 % DDV v znesku 110 EUR. Račun izdan in prejet 23. 7., izvajalec uporablja posebno ureditev obračunavanja DDV po plačani realizaciji. Plačilo izvršeno 27. 7., št. računa 1300/2025, na računu navedena klavzula »Posebna ureditev – Plačana realizacija«.
4. Dne 24. 7. nabava starega poslovnega prostora, dobavitelj davčni zavezanec, identificiran za namene DDV v Sloveniji (SI12341234), dogovor o obdavčitvi dobave z DDV po 45. členu ZDDV-1. Vrednost dobave 10.000 EUR, račun izdan in prejet 25. 7., št. računa 111/2025, na računu izkazan DDV po stopnji 22 % v znesku 2.200 EUR in navedena klavzula »Obrnjena davčna obveznost« (76.a člen ZDDV-1).

Opomba: Davčni zavezanec mora to listino evidentirati tudi v evidenci obračunanega DDV in od prejete nabave obračunati DDV.

1. Dne 25. 7. je prejeta zavarovalna storitev, izvajalec davčni zavezanec, identificiran za namene DDV v Sloveniji (SI87654367). Vrednost storitve 4.500 EUR, račun izdan in prejet 25. 7., št. računa ZAV/2025-8654, na računu navedena klavzula »Oprostitev po 44. členu ZDDV-1«.
2. Dne 26. 7. nabava strokovne literature - knjige, dobavitelj davčni zavezanec, identificiran za namene DDV v Sloveniji (SI12121222). Vrednost blaga 120 EUR, obračunan 9,5 % DDV v znesku 11,4 EUR, račun izdan in prejet 26. 7., št. računa 2025/168.

Opomba: Ustrezna stopnja DDV za knjige je 5 %, zato ima davčni zavezanec pravico do odbitka DDV samo do te višine (6 EUR).

1. Dne 27. 7. pridobitev računalnika, dobavitelj davčni zavezanec, identificiran za namene DDV v Italiji (IT99999999999), v vrednosti 1.000 EUR brez DDV. Od pridobitve tega blaga se obračuna DDV po stopnji 22 % v znesku 220 EUR. Račun izdan in prejet 30. 7., št. računa 25IT/202507, na računu navedena klavzula »Oprostitev po 138(1) členu Direktive o DDV«.

Opomba: Davčni zavezanec mora to listino evidentirati tudi v evidenci obračunanega DDV in od pridobitve blaga obračunati DDV.

1. Dne 28. 7. nabava gradbenega materiala od davčnega zavezanca, identificiranega za namene DDV v Sloveniji (SI88888888), ki uporablja posebno ureditev obračunavanja DDV po plačani realizaciji. Od zneska gradbenega materiala 35.000 EUR je obračunan DDV po stopnji 22 % v znesku 7.700 EUR. Račun izdan in prejet 28. 7., rok za plačilo 8. 8. (takrat bo tudi dejansko izvršeno plačilo), št. računa 112/2025, na katerem je navedena klavzula »Posebna ureditev – Plačana realizacija«. Opomba: Ker plačilo v juliju še ni izvršeno, v juliju davčni zavezanec ne more uveljavljati pravice do odbitka DDV.
2. Dne 28. 7. nabava gradbenega materiala od davčnega zavezanca, identificiranega za namene DDV v Sloveniji (SI88888888), ki uporablja posebno ureditev obračunavanja DDV po plačani realizaciji. Od zneska gradbenega materiala 16.000 EUR je obračunan DDV po stopnji 22 % v znesku 3.520 EUR. Račun, na katerem je navedena klavzula »Posebna ureditev – Plačana realizacija«, je izdan in prejet 28. 7. , št. računa 113/2025. Dne 29. 7. je plačana polovica računa.

Opomba: V evidenco odbitka DDV se poleg podatkov o listini vnese še vrednost nabave in znesek DDV, ki se nanaša na plačani del računa in ne celotne vrednosti nabave in zneska DDV po računu.